RAAMLEPING

[bookmark: _Hlk176252235]Riigikantselei, registrikood 70004809, asukoht Rahukohtu tn 3, 15161 Tallinn (edaspidi tellija), mida esindab põhimääruse alusel riigisekretär Keit Kasemets
ja 
lepingu Lisas 1 nimetatud partner (edaspidi raamlepingu partner ehk töövõtja), 

edaspidi koos pooled või eraldi pool, sõlmisid raamlepingu alljärgnevas:

1. Üldsätted
1.1. [bookmark: _Hlk176252440]Raamleping (edaspidi ka leping) on sõlmitud riigihanke „Eesti.ai koolitajate tellimine (Riigikantselei)“ (viitenumber 313120) osa nr 4 „Suurürituste korraldamine ja läbiviimine“ (edaspidi riigihange) tulemusena.
1.2. Lepingut rahastatakse  riigieelarvest.
1.3. Lepingu dokumendid, mis on lepingu lahutamatuteks osadeks, on järgmised:
1.3.1 lepingu muudatused;
1.3.2 käesoleva lepingu põhitekst koos lisadega;
1.3.3 tellija poolt riigihanke menetluses antud selgitused ulatuses, milles need ei muuda, vaid üksnes täpsustavad või selgitavad riigihanke alusdokumente;
1.3.4 muud riigihanke alusdokumendid, sh tehniline kirjeldus koos selle lisadega;
1.3.5 raamlepingu partneri pakkumus.
1.4. Kui lepingu dokumentide vahel esineb vastuolusid, lähtutakse prioriteetsuse määramisel eelmises punktis toodud lepingu dokumentide loetelu järjekorrast (loetelus eespool asetsev lepingu dokument on prioriteetsem järgneva suhtes). Riigihanke alusdokumentide vastuolude korral on nende prioriteetsuse järjekord järgmine: hanketeade, hankelepingu eseme tehniline kirjeldus, muud riigihanke alusdokumendid. Raamlepingul on selle sõlmimise hetkel järgmised lisad:
1.4.1 Lisa 1 – raamlepingu partnerite loetelu;
1.4.2 Lisa 2 – andmetöötluse leping;
1.4.3 Lisa 3 – hankelepingu projekt.
1.5. Raamlepingu partneritena ehk töövõtjatena käsitletakse riigihanke menetluses edukaks tunnistatud pakkujaid, kellega sõlmitakse raamleping.
1.6. Hankelepingu sõlmimisel lähtuvad pooled raamlepingust tulenevatest tingimustest.

2. Raamlepingu eesmärk ja ese
2.1. [bookmark: _Hlk176252632][bookmark: _Hlk190248321]Raamlepingu eesmärk on määrata kindlaks, kuidas toimub raamlepingu kehtivuse ajal raamlepingu esemeks oleva riigihanke osa nr 4 „Suurürituste korraldamine ja läbiviimine“ raames Eesti.ai koolituste tellimiseks (edaspidi töö) hankelepingute sõlmimine tellija ning raamlepingu partnerite vahel. 
2.2. Raamlepingu esemeks on vastavalt tellija vajadustele riigihanke osa nr 4 „Suurürituste korraldamine ja läbiviimine“ raames Eesti.ai koolituste tellimine. Töö täpsem kirjeldus on toodud riigihanke alusdokumentides ja raamlepingu partneri pakkumuses. 
2.3. Riigihanke alusdokumentides toodud tellitava töö mahud on indikatiivsed. Raamlepingu maksimaalne kogumaksumus  on riigihanke osas nr 4 „Suurürituste korraldamine ja läbiviimine“ 5 000 000 (viis miljonit) eurot (lepingu hind) ilma käibemaksuta kõikide raamlepingu partnerite peale kokku. Lepingu hinnale lisandub käibemaks seaduses sätestatud juhtudel. Raamleping ilma hankelepinguta ei kohusta tellijat raamlepingu partnerilt tööd tellima. Raamlepingule allakirjutamisega kinnitab raamlepingu partner, et ta on võimeline täitma raamlepingu alusel sõlmitavaid hankelepinguid tähtaegselt arvestades riigihanke alusdokumentides määratud töö mahtu.

3. Hankelepingu sõlmimine raamlepingu alusel
3.1. Hankelepingute sõlmimine raamlepingu alusel toimub minikonkursi teel. Minikonkursid, mille eeldatav maksumus jääb alla RHS § 14 lõige 2 punktis 3 toodud piirmäära viiakse läbi e-kirja teel. Minikonkursid eeldatava maksumusega üle selle piirmäära viiakse läbi riigihangete registris. Riigihanke alusdokumentides toodud tellitava teenuse maht on indikatiivne. Tellija korraldab minikonkursse vajaduspõhiselt.
3.2. Minikonkursi kutse esitatakse kõikidele raamlepingu partneritele ning pakkumuste esitamiseks määratakse tähtaeg.
3.3. Tellija täpsustab minikonkursi raames tellitava riigihanke tingimuste kohase töö kirjelduse, edastades raamlepingu partneritele vähemalt tellitava koolituse toimumise aja, koolituse koha, koolituse mahu, koolituse liigi, koolitusel osalejate arvu, koolituse sihtgrupi, koolituse teema, koolituse valdkonna kirjelduse ja koolituse valdkondlikud eksperdid.
3.4. Tellija hindab minikonkursi pakkumusi hinna alusel.
3.5. Hankelepingud sõlmitakse raamlepingu partneriga, kes esitab minikonkursil madalaima maksumusega pakkumuse käibemaksuta.
3.6. Raamlepingus fikseeritud maksimaalsest maksumusest kõrgemat maksumust ei ole lubatud minikonkursil pakkuda ja sellised pakkumused jäetakse läbi vaatamata. Raamlepingus fikseeritud maksimaalsest maksumusest madalamat maksumust on minikonkursil lubatud pakkuda.
3.7. Juhul, kui minikonkursi tulemusena on raamlepingu partnerite pakkumuste väärtuspunktid võrdsed, korraldab tellija liisu heitmise või liisu tõmbamise, võimaldades võrdsete väärtuspunktidega pakkumuse esitanud raamlepingu partneritel liisu heitmise või liisu tõmbamise juures viibida või seda videosilla vahendusel jälgida, et selgitada välja raamlepingu partner, kellega sõlmitakse hankeleping. Liisu heitmine või liisu tõmbamine võib toimuda füüsiliselt koha peal tellija poolt määratud asukohas või videosilla kaudu või mõlema toimumiskoha kombinatsioonina.
3.8. Tellijal on õigus küsida raamlepingu partnerilt kinnitusi ja andmeid hankelepingu sõlmimiseks ning täitmiseks vajalike eelduste olemasolu kohta.
3.9. Kui raamlepingu partner ei sõlmi tellijast mitteolenevatel põhjustel hankelepingut, on tellijal õigus rakendada riigihangete seaduse § 119 lõikes 3 toodud õigust nõuda kahju hüvitamist.
3.10. Raamlepingu partneri esitatud pakkumus peab vastama hanke alusdokumentides sätestatule ja sisaldama hanke alusdokumentides märgitud infot.
3.11. Raamlepingu partneri poolt minikonkursi käigus esitatud pakkumus peab olema jõus vähemalt 30 päeva. 

4. Töö teostamine
4.1. Töö teostamine toimub vastavalt riigihanke alusdokumentidele, sh raam- ja hankelepingule, hankelepingu sõlmimiseks esitatud minikonkursi kutsele ja hankelepingu pakkumuses esitatud pakkumusele.
4.2. Raamlepingu partner kohustub tegema töö tähtaegselt, kvaliteetselt, kooskõlas riigihanke alusdokumentide, hankelepingu sõlmimiseks esitatud minikonkursi kutse ja esitatud hankelepingu pakkumusega. Eelnimetatud dokumentides määratlemata omaduste osas peab töö olema vähemalt keskmise kvaliteediga ja vastama sarnastele töödele tavaliselt esitatavatele nõuetele.
4.3. Raamlepingu partner peab tagama, et tööd teevad pakkumuses nimetatud meeskonnaliikmed vastavalt oma erialastele teadmistele, oskustele ja võimetele.
4.3.1 Kui töö tegemise käigus tekib vajadus meeskonnaliikmete vahetuseks või lisaks olemasolevatele täiendavate meeskonnaliikmete lisamiseks, peab raamlepingu partner selle eelnevalt tellijaga kooskõlastama. Meeskonnaliikmete vahetumise/lisamise korral peab olema tagatud, et tööd teevad vähemalt samaväärse kvalifikatsiooni ja kogemusega isikud, kes olid nimetatud riigihanke alusdokumentides. Vahetatava või lisanduva isiku kogemust arvestatakse ja kontrollitakse meeskonnaliikme vahetumise või lisandumise kooskõlastamiseks esitamise kuupäeva seisuga, võttes aluseks sellele kuupäevale eelnenud 36 kuu perioodi.
4.3.2 Tellijal on õigus nõuda meeskonnaliikme väljavahetamist kui on põhjendatud alust kahelda tema võimekuses tööd teha või kui on ilmnenud, et tööd ei tee pakkumuses esitatud meeskonnaliikmed.
4.4. Suhtlemine raamlepingu partneri ja tellija ning muude isikute vahel toimub eesti keeles. Juhul, kui raamlepingu partneri esindaja ei valda eesti keelt piisaval tasemel, peab raamlepingu partner tagama omal kulul tõlgi olemasolu suuliseks ja kirjalikuks suhtlemiseks raamlepingu partneri ja muude isikute vahel. 
4.5. Raamlepingu partner tagab, et temal, tema alltöövõtjatel ja töötajatel on lepingu täitmise perioodil olemas kõik vajalikud registreeringud, sertifikaadid, litsentsid, load, õigused ja nõusolekud, kui need on õigusaktidest tulenevalt vajalikud või vastava töö puhul nende olemasolu eeldatakse.
4.6. Tellijal on õigus kontrollida töö tegemise käiku ja kvaliteeti, nõudes vajadusel raamlepingu partnerilt selle kohta informatsiooni või kirjalike või suuliste seletuste esitamist.
4.7. Tellijal on õigus anda raamlepingu partnerile juhiseid, teha märkusi töö nõuetekohaselt tegemiseks või teha ettepanekuid lahenduste ning aja- ja/või tegevuskava kohandamiseks.
4.8. Tellija juhised, märkused ja ettepanekud on raamlepingu partnerile täitmiseks kohustuslikud, kui ta ei esita kolme tööpäeva jooksul neile vastuväiteid koos põhjendustega. Vastuväidete esitamisel teeb lõpliku otsuse tellija. 
4.9. Pooled on kohustatud teavitama teist poolt viivitamatult asjaoludest, mis takistavad või võivad takistada kohustuste nõuetekohast ja õigeaegset täitmist.

5. Üleandmine
5.1. Töö üleandmine toimub vastavalt hankelepingu sõlmimiseks esitatud minikonkursi kutsele ning esitatud hankelepingu pakkumusele. Üleandmisel esitab raamlepingu partner lähteülesandele vastavad väljundid ning töö tulemusi kinnitavad dokumendid ja aruanded.
5.2. Töö üleandmine toimub üleandmise-vastuvõtmise aktiga.
5.3. Tellijal on õigus keelduda töö vastuvõtmisest, kui see ei vasta hankelepingu sõlmimiseks esitatud minikonkursi kutsele ja hankelepingu pakkumuses sätestatule. Tellija määrab töö üleandmisel ilmnenud puuduste kõrvaldamiseks tähtaja. Tellija esitab pretensiooni viie tööpäeva jooksul töö mittevastavusest teada saamisest arvates.
5.3.1 Pretensioonis fikseeritakse töös ilmnenud puudused ja määratakse tähtaeg puuduste kõrvaldamiseks. Tellija võib nõuda puuduste kõrvaldamist või uue töö tegemist, kui sellega ei põhjustata raamlepingu partnerile ebamõistlikke kulusid või põhjendamatuid ebamugavusi. Kui raamlepingu partner rikub lepingust tulenevat kohustust, mille heastamine ei ole võimalik või kui tellijal ei ole heastamise vastu huvi, tähtaega puuduste kõrvaldamiseks ei määrata.
5.3.2 Tellijal ei ole õigust esitada pretensiooni, kui puudused töö kvaliteedis olid tingitud tellija poolt antud materjali või juhiste ebasobivusest või puudustest eeltöödes ning raamlepingu partner oli tellijat sellest teavitanud vastavalt lepingus sätestatule.
5.4. Kui tellija ei esita pretensiooni ja/või parandusettepanekuid lepingu punktis 5.3. määratud aja jooksul, loetakse töö tellija poolt vastuvõetuks. 

6.	Hankelepingu maksumus ja tasumise tingimused
6.1. Tellija tasub töö eest vastavalt minikonkursi pakkumuses esitatud maksumusele (edaspidi hankelepingu hind). Tellija tasub hankelepingu hinna pärast töö ehk pärast lepingu tingimustele vastava konkreetse koolituse vastuvõtmist tellija poolt. Tellija tasub hankelepingu hinna täies ulatuses raamlepingu partnerile üksnes juhul, kui tagasiside koolituse kohta on andnud raamlepingu partnerile vähemalt 50% koolitusel osalejatest ja koolitusel osalejatelt saadud tagasiside näitaja aritmeetiline keskmine on vähemalt 4 punkti 5-palli süsteemis. Tellija tasub 50% hankelepingu hinnast raamlepingu partnerile, kui tagasiside koolituse kohta on andnud raamlepingu partnerile vähemalt 50% koolitusel osalejatest ja koolitusel osalejatelt saadud tagasiside näitaja aritmeetiline keskmine on vähemalt 3,5 punkti, kuid jääb alla 4 punkti. Tellija ei tasu raamlepingu partnerile hankelepingu hinda, kui tagasiside koolituse kohta on andnud raamlepingu partnerile vähem kui 50% koolitusel osalejatest või kui koolitusel osalejatelt saadud tagasiside aritmeetiline keskmine näitaja on alla 3,5 punkti. Tagasiside aritmeetiline keskmine arvutatakse täpsusega kaks kohta pärast koma.
6.2. Hankelepingu hind sisaldab kõiki kulusid, mis raamlepingu partner on teinud töö tegemiseks, sh tasu intellektuaalomandiõiguste eest.
6.3. Raamlepingu partner esitab tellijale arve e-arvena. Arvele tuleb märkida riigihanke viitenumber 313120 või minikonkursi viitenumber, 15-kohaline lepingu viitenumber (riigihangete registrist), käesoleva raamlepingu number ning tellija ja raamlepingu partneri kontaktisik. 
6.4. Tellija tasub raamlepingu partnerile 14 kalendripäeva jooksul nõuetekohase arve saamisest. 

7. Poolte vastutus ja vääramatu jõud
7.1. Poole koguvastutus lepingu alusel on piiratud kahekordse hankelepingu hinnaga, välja arvatud, kui lepingurikkumine on tahtlik või põhjustatud raskest hooletusest.
7.2. [bookmark: _Ref182743919]Kui raamlepingu partner ei anna tööd tellijale üle või töö ei vasta lepingutingimustele, on tellijal lisaks muude õiguskaitsevahendite kasutamisele õigus nõuda raamlepingu partnerilt leppetrahvi kuni 5 % hankelepingu hinnast iga rikkumise kohta. 
7.3. Töö teostamise mis tahes tähtajast või lepingu alusel esitatud pretensioonis määratud tähtajast mittekinnipidamise korral on tellijal õigus nõuda raamlepingu partnerilt leppetrahvi kuni 0,5% hankelepingu hinnast iga viivitatud päeva eest, kuid käesoleva punkti alusel kokku mitte rohkem kui 5% hankelepingu hinnast.
7.4. Kui raamlepingu partner ei täida lepinguga võetud kohustusi ja tellija taganeb hankelepingust, on tellijal õigus tellida mittetäidetud või mittenõuetekohaselt täidetud mahus tööd kolmandatelt isikutelt ning nõuda lisaks leppetrahvile kolmandatelt isikutelt tellitud töödele kulunud summa ning lepingu hinna vahe hüvitamist raamlepingu partneri poolt.
7.5. Kui tellija viivitab lepingus sätestatud rahaliste kohustuste täitmisega, on raamlepingu partneril õigus nõuda tellijalt viivist kuni 0,5% tähtajaks tasumata summalt päevas, kuid mitte rohkem kui 5% hankelepingu hinnast.
7.6. Lepingus sätestatud konfidentsiaalsuskohustuse rikkumisel raamlepingu partneri või tema esindajate, töötajate, lepingupartnerite ning muude isikute poolt, keda ta oma kohustuste täitmisel kasutab, on tellijal igakordselt õigus nõuda raamlepingu partnerilt leppetrahvi kuni 30% hankelepingu hinnast ja/või lepingust taganeda.
7.7. Poolel tuleb teavitada teist poolt leppetrahvi nõudmisest hiljemalt 90 päeva jooksul alates lepingu rikkumisest teadasaamisest.
7.8. Kui sama rikkumise eest on võimalik rakendada erinevaid õiguskaitsevahendeid, valib õiguskaitsevahendi(d) selleks õigustatud pool.
7.9. Leppetrahvi nõudmine ei mõjuta õigust kasutada teisi õiguskaitsevahendeid.
7.10. Leppetrahvid ja viivised tuleb tasuda 14 kalendripäeva jooksul vastava nõude saamisest. Tellijal on õigus töö eest tasumisel tasaarvestada leppetrahvisumma lepingu alusel tasumisele kuuluva summaga. 
7.11. Lepingu oluliseks rikkumiseks, mis annab tellijale õiguse lepingust, sh hankelepingust taganeda, loetakse muu hulgas, kuid mitte ainult järgmisi rikkumisi:
7.11.1. Raamlepingu partneri töös esinevad korduvad kvaliteediprobleemid, mille pinnalt on alust arvata, et raamlepingu partner ei suuda teostada nõuetele vastavat tööd;
7.11.2. Kui vähemalt 50%-di koolitusel osalejate poolt on raamlepingu partnerile antud tagasiside näitaja aritmeetiline keskmine suurürituse puhul alla 3,5 punkti.
7.11.3. Raamlepingu partner ei pea lepingu täitmisel kinni tellija juhistest või õigusaktiga töö teostamisele kehtestatud nõuetest ja ei lõpeta rikkumist tellija poolt määratava 14-päevase täiendava tähtaja jooksul;
7.11.4. Raamlepingu partner rikub lepingus sätestatud andmekaitse- või intellektuaalomandiõiguse nõudeid ja ei lõpeta rikkumist tellija poolt määratava 14-päevase täiendava tähtaja jooksul; 
7.11.5. Raamlepingu partner on esitanud lepingu sõlmimisel või lepingu täitmise käigus valeandmeid;
7.11.6. Kui raamlepingu partneril puuduvad vajalikud registreeringud, sertifikaadid, litsentsid, load või nõusolekud, sh kui pädev asutus teeb raamlepingu partneri suhtes tegevusloa andmisest keeldumise, kehtetuks tunnistamise või kehtivuse peatamise otsuse või kui  tegevusloa kehtivus lõppeb lepingu kehtivuse ajal;
7.12. Lepingu oluliseks rikkumiseks, mis annab raamlepingu partnerile õiguse leping, sh hankeleping erakorraliselt lõpetada, loetakse:
7.12.1. tellija viivitab arve tasumisega enam kui 21 päeva ja kui tellija ei lõpeta rikkumist raamlepingu partneri poolt määratava mõistliku pikkusega täiendava tähtaja jooksul;
7.12.2. töö teostamine muutub võimatuks tellija lepingu rikkumise tõttu ja tellija ei lõpeta rikkumist raamlepingu partneri poolt määratava mõistliku pikkusega täiendava tähtaja jooksul.
7.13. Kui tellija ütleb lepingu üles korraliselt VÕS § 655 alusel või kui raamlepingu partner lõpetab lepingu erakorraliselt, on tellijal kohustus tasuda raamlepingu partnerile töö eest tasu proportsionaalselt lepingu lõppemise hetkeks teostatud ja tellijale üle antud tööga. Sellisel juhul, ei rakenda tellija lepingu punktis 6.1 sätestatud hankelepingu hinna vähendamise regulatsiooni. 
7.14. Raamlepingu partneril ei ole VÕS §-s 654 sätestatud pandiõigust.
7.15. Pooled ei vastuta lepingust või õigusaktidest tuleneva kohustuse rikkumise eest, kui kohustuse rikkumise põhjustas vääramatu jõud. Vääramatu jõu ja rikkumise vabandatavuse osas kohaldavad pooled VÕS §-s 103 sätestatut.
7.15.1. Vääramatu jõuna ei käsitleta pakkumuste esitamise tähtpäeva seisuga õigusaktidega kehtestatud piiranguid. Vääramatu jõu kohaldumise üheks eelduseks on asjaolu ettenägematus. Pakkumuste esitamise tähtpäeva seisuga kehtivad piirangud olid lepingu pooltele teada ning kõik tegevused planeeriti arvestades pakkumuste esitamise tähtpäeva seisuga kehtivat olukorda.
7.15.2. Kui kehtestatakse täiendavaid piiranguid, mis takistavad lepingu täitmist, on poolel õigus tugineda vääramatule jõule, kui kõik vääramatule jõule tuginemise eeldused on täidetud.
7.15.3. Seoses töö tegemist takistada võiva pandeemia või muu kriisiga on vääramatuks jõuks üksnes see, kui töö tegemist takistab riigiasutuse kohustusliku iseloomuga korraldus või muu regulatsioon. Riigiasutuste soovitused ei ole vääramatuks jõuks. 
7.16. Kui lepingu täitmine on takistatud vääramatu jõu mõju tõttu, lükkuvad lepingus sätestatud tähtajad edasi aja võrra, mil vääramatu jõud kohustuse täitmist takistas.

8. Autoriõigused 
8.1. Raamlepingu partner peab omama lepingu täitmiseks vajalikke intellektuaalomandi õigusi.
8.2. Kui lepingu täitmise käigus luuakse autoriõigusega kaitstavaid teoseid (edaspidi teos), siis loetakse arvates teose tellijale üleandmisest, et töövõtja annab teose suhtes kehtivate autori varaliste ja isiklike õiguste osas tellijale automaatselt ja ilma selle eest eraldi tasu saamata kogu asjaomaste õiguste tähtaja jooksul kehtiva, tagasivõtmatu ja all-litsentsi andmise õigusega lihtlitsentsi. Juhul kui Eesti õigus peaks osalt või täielikult keelama eelnimetatud tingimustel isiklike autoriõiguste litsentseerimise, siis loetakse, et litsents on antud kõige laiematel tingimustel, mida Eesti õigus võimaldab (see hõlmab iga üksiku isikliku õiguse kaupa nii litsentsitüüpi, litsentsi territooriumi, tähtaega, tagasivõetavust kui all-litsentseeritavust).  Tellijale antavad litsentsid ei piira mingil moel teose kasutamise viisi ega nõua tellija poolt töö kasutamiseks töövõtja täiendavat või eelnevat luba. Tellija poolt tehtud teose hilisemate muudatuste, lisanduste, paranduste jms puhul peab olema selgelt aru saada, et nende autoriks ei ole töövõtja ega viimase heaks tegutsenud füüsiline isik.
8.3. Töövõtja kinnitab ja tagab, et tal on lepingut sõlmides või ta omandab lepingu täitmise käigus kõik vajalikud õigused, et teha võimalikuks teose suhtes kehtivate autoriõiguste õiguspärane edasivõõrandamine või litsentseerimine tellijale käesolevas peatükis sätestatud moel. Tellijal on õigus töövõtja poolt käesoleva punkti esimeses lauses nimetatud kohustuse täitmist kontrollida, nõudes selleks töövõtjalt mõistliku aja jooksul selgitusi ja dokumente.
8.4. Kui töövõtja poolt tellijale üleantav töö sisaldab ka intellektuaalomandiõigusi, mis ei pärine algupäraselt töövõtjalt või tema heaks tegutsevatelt füüsilistelt isikutelt (nt autoriõigusega kaitstavad teosed, mille on loonud töövõtjaga mitteseotud kolmandad osapooled), siis kohustub töövõtja tagama, et ta on omandanud kõik vajalikud õigused, et anda tellijale edasi sellises mahus intellektuaalomandiõigused, mis võimaldavad tellijal tööd sihtotstarbeliselt, ilma tähtajaliste piiranguteta ja ilma ühelegi kolmandale osapoolele tasu maksmata kasutada.
8.5. Kui töövõtja rikub kohustust tagada endal vajalike intellektuaalomandiõiguste olemasolu tellijale edasiandmiseks või kui töövõtja rikub lepingu täitmisel mistahes moel kolmandate isikute intellektuaalomandiõigusi ning sellega kaasneb tellijale kahju, on töövõtja kohustatud selle kahju täies mahus hüvitama.
8.6. Kui lepingu täitmise käigus luuakse kaitstavat tööstusomandit (sealhulgas, kuid mitte ainult patent, kasulik mudel ja tööstusdisainilahendus), kuulub õigus selle registreerimisele ainuisikuliselt tellijale.
8.7. Töövõtja kinnitab lepingu allkirjastamisega, et ta ei riku lepingu täitmisel kolmandate isikute intellektuaalomandiõigusi. Kui selle kohustuse rikkumisel töövõtja poolt tekib tellijale kahju, on töövõtja kohustatud selle kahju hüvitama.
8.8. Töövõtja tasu kõigi käesolevas peatükis sätestatud intellektuaalomandiõiguste võõrandamise või litsentseerimise eest sisaldub lepingu hinnas ning töövõtjal ei teki käesoleva peatüki alusel täiendavat tasunõuet tellija vastu.

9. Teadete edastamine ja kontaktisikud
9.1. Teadete edastamine toimub üldjuhul kirjalikku taasesitamist võimaldavas vormis. Juhul kui teate edastamisel on olulised õiguslikud tagajärjed, peavad teisele poolele edastatavad teated olema edastatud kirjalikus vormis, muuhulgas näiteks poolte raamlepingu lõpetamise avaldused, poole nõue teise poole vastu jmt. Kirjaliku vormiga on võrdsustatud digitaalselt allkirjastatud vorm. 
9.2. Raamlepinguga seotud teated edastatakse teisele poolele raamlepingus sätestatud kontaktisiku kontaktandmetel. Kontaktandmete muutusest on pool kohustatud koheselt informeerima teist poolt. Kuni kontaktandmete muutusest teavitamiseni loetakse teade nõuetekohaselt edastatuks, kui see on saadetud poolele raamlepingus märgitud kontaktandmetel.
9.3. Kirjalik teade loetakse poole poolt kättesaaduks, kui see on üle antud allkirja vastu või kui teade on saadetud postiasutuse poolt tähitud kirjaga poole poolt teatatud aadressil ja postitamisest on möödunud 5 (viis) kalendripäeva. E-posti teel, sh digitaalselt allkirjastatud dokumentide, saatmise korral loetakse teade kättesaaduks e-kirja saatmisele järgneval tööpäeval. 
9.4. Poolte kontaktisikud on:
9.4.1. Tellija lepingu täitmisega seotud küsimustes on kontaktisik AI-nõunik Katrin Isotamm, telefon 5111114, e-post eesti.ai@riigikantselei.ee, tema äraolekul (puhkus, välislähetus, haigus, töövõimetus vmt) sündmuste projektijuht Karolin Sild, telefon 5683 5389, e-post eesti.ai@riigikantselei.ee. Tellija kontaktisikul on õigus esindada tellijat kõikides lepingu täitmisega seotud küsimustes. Lepingu muutmise, lepingu lõpetamise ning õiguskaitsevahendite kasutamise osas on tellija kontaktisikul õigus esindada tellijat ainult tellija esindusõigusliku isiku kirjaliku volituse olemasolul.
9.4.2. Raamlepingu alusel sõlmitavaid hankelepinguid on tellija nimel volitatud allkirjastama tellija eelarvejuht.
9.4.3.  Raamlepingu partneri kontaktisik ja kontaktandmed on toodud Lisas 1. Raamlepingu partneri kontaktisikul on õigus esindada raamlepingu partnerit kõikides lepingu täitmisega seotud küsimustes. Lepingu muutmise, lepingu lõpetamise ning õiguskaitsevahendite kasutamise osas on raamlepingu partneri kontaktisikul õigus esindada raamlepingu partnerit ainult esindusõigusliku isiku kirjaliku volituse olemasolul.

10. Konfidentsiaalsus ja andmekaitse
10.1. Raamlepingu partner kohustub raamlepingu kehtivuse ajal ning pärast raamlepingu lõppemist tähtajatult hoidma konfidentsiaalsena kõiki talle seoses raamlepingu täitmisega teatavaks saanud tellijat või muid isikuid puudutavaid mis tahes andmeid, mille konfidentsiaalsena hoidmise vastu on tellijal õigustatud huvi, sealhulgas neid, mille avalikuks tulek võib kahjustada tellija huve. Konfidentsiaalne informatsioon ei hõlma andmeid, asjaolusid ega dokumente, mis on avalikud, st üldsusele kättesaadavad. 
10.2. Raamlepingu partner võib konfidentsiaalset informatsiooni avaldada kolmandatele isikutele vaid tellija eelneval kirjalikku taasesitamist võimaldavas vormis nõusolekul. Samuti võib raamlepingu partner informatsiooni avaldada:
10.2.1. isikutele, kellele informatsiooni avaldamise kohustus tuleneb õigusaktidest, kuid seda tingimusel, et ta avaldab vaid vältimatult vajalikus ulatuses informatsiooni, tagades maksimaalses võimalikus ulatuses informatsiooni konfidentsiaalsuse;
10.2.2. isikutele, kellele informatsiooni avaldamine on vajalik lepingu täitmiseks ja keda on teavitatud, et vastav informatsioon on konfidentsiaalne ja nad on seotud konfidentsiaalsuskohustusega;
10.2.3. audiitoritele, advokaatidele, pankadele, kindlustusandjatele või teenusepakkujatele, kes on seotud konfidentsiaalsuskohustusega. 
10.3. Raamlepingu partner võib konfidentsiaalset informatsiooni kasutada üksnes kitsalt käesoleva lepingu täitmiseks ning raamlepingu partneril ei ole õigust kasutada konfidentsiaalset informatsiooni muul eesmärgil, sh kasu saamise eesmärgil või kolmandate isikute huvides. 
10.4. Raamlepingu partner kohustub tagama, et tema esindajad, töötajad, lepingupartnerid ning muud isikud, keda ta oma kohustuste täitmisel kasutab, oleksid lepingus sätestatud konfidentsiaalsuskohustusest teadlikud ja nõudma nimetatud isikutelt selle kohustuse tingimusteta ja tähtajatut täitmist. 
10.5. Raamlepingu partner kohustub tagama lepingu täitmise käigus isikuandmete töötlemise õiguspärasuse ning vastavuse isikuandmete kaitse üldmääruses (EL 2016/679) ja teistes andmekaitse õigusaktides sätestatud nõuetele, sh rakendama organisatsioonilisi, füüsilisi ja infotehnoloogilisi turvameetmeid konfidentsiaalsete andmete kaitseks juhusliku või tahtliku volitamata muutmise, juhusliku hävimise, tahtliku hävitamise, avalikustamise jms eest. Kui kolmandale isikule avaldatakse raamlepingust, hankelepingust või õigusaktist tulenevate kohustuste täitmiseks isikuandmeid, on partner kohustatud tagama, et isik, kellele isikuandmeid avaldatakse, järgib raamlepingus, hankelepingus ja õigusaktides sätestatud isikuandmete töötlemise nõudeid. Pooled sõlmivad hankelepingu lisana andmetöötluse lepingu, kui see on konkreetse hankelepingu kontekstis vajalik.

11. Raamlepingu kehtivus, muutmine ja lõpetamine
11.1. Leping jõustub allkirjastamisest ja kehtib kuni 31.12.2027 või kuni lepingu maksimaalse kogumaksumuse täitumiseni, sõltuvalt sellest, kumb asjaolu saabub enne. Lepingu lõppemine ei mõjuta selliste kohustuste täitmist, mis oma olemuse tõttu kehtivad ka pärast lepingu lõppemist.[footnoteRef:1] [1:  Pärast lepingu kehtivuse lõppu pooled lepingu alusel uusi hankelepinguid sõlmida ei või, küll aga võivad pooled sõlmida lepingu kehtivuse ajal hankelepinguid, mille täitmise tähtpäev on hilisem kui lepingu lõppemise päev. Viimasel juhul kohaldatakse hankelepingule kuni selle lõppemiseni jätkuvalt ka asjasse puutuvaid lepingu tingimusi.] 

11.2. Pooled võivad raamlepingut muuta riigihangete seaduse § 123 lõikes 1 sätestatud tingimustel.
11.3. Tellija võib raamlepingu mõjuva põhjuse olemasolul ühepoolselt lõpetada, teatades raamlepingu partnerile sellest kirjalikult 15 kalendripäeva ette. Raamlepingu lõpetamine ei muuda kehtetuks raamlepingu alusel sõlmitud hankelepinguid. 

12. Lõppsätted
12.1. Pooled juhinduvad raamlepingu täitmisel Eesti Vabariigis kehtivatest õigusaktidest.
12.2. Raamlepingu partner on teadlik, et leping on avaliku teabe seaduses sätestatud ulatuses avalik.
12.3. Juhul kui raamlepingu mõni säte osutub vastuolus olevaks Eestis kehtivate õigusaktidega, ei mõjuta see ülejäänud sätete kehtivust.  
12.4. Raamlepinguga seotud vaidlused, mida pooled ei ole suutnud läbirääkimiste teel lahendada, antakse lahendamiseks Harju Maakohtule.
12.5. Raamleping on allkirjastatud digitaalselt.


Tellija					Raamlepingu partner

